ดักเก็บ BCH โบรกฯฟันธงกำไรไตรมาส 4/61 นิวไฮ-อัพประมาณกำไรปี 61 โต 1.1 พันลบ.
ดักเก็บ BCH โบรกฯฟันธงกำไรไตรมาส 4/61 นิวไฮ-อัพประมาณกำไรปี 61 โต 1.1 พันลบ. เคาะเป้าสูง 22 บาท 
8 ม.ค. 2562

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์เกี่ยวกับบริษัท บางกอก เชน ฮอสปิทอล จำกัด (มหาชน) หรือ BCH หลังมีนักวิเคราะห์ปรับเพิ่มประมาณการณ์กำไรงวดปี 2561 ขึ้นอีก 3% มาที่ 1.1 พันล้านบาท คิดเป็นการปรับตัวเพิ่มขึ้น 20.3% จากช่วงเดียวกันของปีก่อน พร้อมกำหนดคำแนะนำ “ซื้อ” หุ้น BCH ในราคาเป้าหมายที่ 21.50 บาท
โดยนักวิเคราะห์ บล.เคจีไอ (ประเทศไทย) เปิดเผยในบทวิเคราะห์ คาดการณ์กำไรสุทธิในช่วงไตรมาส 4/61 ของ BCH ว่าจะออกมาแข็งแกร่งที่ระดับ 282 ล้านบาท เพิ่มขึ้น 1.6% เทียบกับช่วงเดียวกันของปีก่อน แต่ปรับตัวลดลง 20.9% จากไตรมาสก่อนหน้า ซึ่งเป็นตัวเลขที่ยังดีมากแม้จะเทียบกับฐานที่สูงในไตรมาส 4/60 ที่บริษัทมีการรับรู้รายได้จากกลุ่มผู้ป่วยที่ intensity สูงจากกลุ่มประกันสังคม
นอกจากนี้ ยังคาดว่าผลกำไรในช่วงไตรมาส 4/61 จะทำสถิติกำไรสูงสุดในปีนี้ โดยปัจจัยหนุนที่สำคัญ ประกอบด้วย 1.) ผลการดำเนินงานที่ดีขึ้นอย่างต่อเนื่องของ World Medical Hospital (WMH) 2.) รายได้จากผู้ป่วยที่ชำระเงินสดเพิ่มขึ้น และ 3.) สามารถคุมค่าใช้จ่ายได้ดี โดยคาดว่ารายได้จากธุรกิจโรงพยาบาลจะอยู่ที่ 2.16 พันล้านบาท เพิ่มขึ้น 10.5% เทียบกับช่วงเดียวกันของปีก่อน แต่ปรับตัวลดลง 3.2% จากไตรมาสก่อน
ขณะที่คาดว่าอัตรากำไรขั้นต้นจะเพิ่มขึ้นเป็น 36.4% จาก 34.3% ในไตรมาส 4/61 และ 35.7% ในช่วงไตรมาส 3/61 โดยคาดว่าสัดส่วน SG&amp;A/ ยอดขายจะอยู่ที่ 10.6% ลดลงทั้งจากช่วงเดียวกันของปีก่อน และไตรมาสก่อนหน้า
อย่างไรก็ดี จากประมาณการงวดไตรมาส 4/61 ทำให้ปรับเพิ่มประมาณการกำไรสุทธิปี 2561 ขึ้นอีก 3% เป็น 1.1 พันล้านบาท เพิ่มขึ้น 20.3% จากช่วงเดียวกันของปีก่อน โดยคาดว่ากำไรสุทธิในไตรมาส 4/61 จะคิดเป็น 26% ของประมาณการกำไรสุทธิใหม่ปี 2561 เมื่อมองต่อไปข้างหน้ายังคงชอบ BCH ในแง่ของการที่ฐานผู้ป่วยกระจายตัวดี ทั้งในแง่สัญชาติ และ intensity ของโรค
 
ด้านนักวิเคราะห์ บล.เอเชีย เวลท์ ระบุในบทวิเคราะห์ ประเมินกำไรสุทธิในช่วงไตรมาส 4/61 ที่ระดับ 312 ล้านบาท ลดลงจากไตรมาสก่อน แต่เพิ่มขึ้นจากช่วงเดียวกันของปีก่อน โดยปัจจัยที่ส่งผลให้กำไรปรับตัวลดลง มาจากผลกระทบตามฤดูกาล ขณะที่กำไรสุทธิที่คาดว่าจะปรับตัวเพิ่มขึ้นจากปีก่อน ประกอบด้วย 1.) โรงพยาบาลเวิลด์เมดิคอล (WMC) มีแนวโน้มเติบโตต่อเนื่อง โดยคาดโรงพยาบาลดังกล่าวจะรายงานกำไรสุทธิเป็นบวกเป็นไตรมาสที่สามติดต่อกัน เป็นผลจากการออกแคมเปญการตลาดเชิงรุก
2.) คาดจำนวนผู้ประกันตนในกลุ่มประกันสังคม ณ สิ้นไตรมาส 4/61 จะฟื้นตัวต่อเนื่องที่ราว 2% จากไตรมาสก่อน หลังจากที่ปรับตัวลงในไตรมาส 1/61 และ 3) BCH ได้เริ่มเปิดดำเนินการโรงพยาบาลเกษมราษฎร์รามคำแหงแล้วตั้งแต่ ต.ค. 2561 ซึ่งเปิดให้บริการผู้ป่วยชาวต่างชาติเช่นกัน ทำให้เพิ่มโอกาสแก่ BCH ในการขยายฐานรายได้ชาวต่างชาตินอกเหนือจากที่ WMC พร้อมคาดอัตรากำไรขั้นต้นไตรมาส 4/61 ที่ 34.5% เพิ่มขึ้น 22bps จากช่วงเดียวกันของปีก่อน แต่เพิ่มขึ้นในอัตราที่ลดลง เป็นผลจากค่าใช้จ่ายจากการเปิดโรงพยาบาลใหม่ที่ขยายตัวเร็วกว่าในช่วงแรก
อย่างไรก็ดี ยังคงคำแนะนำ “ซื้อ” หุ้น BCH ด้วยราคาเป้าหมายปี 2562 ที่ระดับ 22 บาท อิงจากวิธีคิดลดกระแสเงินสด ด้วยสมมติฐาน WACC ที่ 7% และ Terminal Growth ที่ 3.5% ราคาเป้าหมายของเราให้อัพไซด์สูงถึง 35% ทำให้เป็นโอกาสเข้าซื้อ อีกทั้งคาดแนวโน้มผลการดำเนินงาน BCH ไตรมาส 4/61 และปี 2562 จะยังเติบโตดี หนุนโดยกลุ่มประกันสังคมที่แข็งแกร่งและกำไรสุทธิ WMC ที่ฟื้นตัวเป็นบวกต่อเนื่อง